बिटिसि बिसायख’थिखौ लानानै बिटिसि ओनसोलाव  राजखान्थिनि बारहावाया सानफ्रोमबो दुं-दुं हाव-हाव जाबाय थानायावनो बागसा जिलानि मुसलपुर महकुमानि ओनसोलाव गाज्रि थासारि जानो थांगासिनो थानायाव ओनसोलनि  मेगन गुनु  सुबुंफोरनि गेजेराव समखिखानाय सोमजिदों ।   बिटिसि बिसायख’थि माब्ला जागोन बेखौ दासिमबो आसाम बिसायख’थि आइग’आ रोखा खालामनानै  होयाखैबाबो बिसायख’थिखौ लानानै बिटिसिआव दुं-दुं, हाव-हाव थासारिया सोलिबाय दं । साननो गोनां बाथ्रादि बिपिएफनि माखासे सोद्रोमाफोरा दिनै  बागसा जिलानि  मुसलपुर बियाबनि आलागजार गामिनि जाग्राघाट सुबानि थागिबि थामहिनबा  इउपिपिएलनि मददगिरि हरिन बर’खौ हाथाय खालामनो फैनाय समावनो बायदिसिना रावजों सोंखारिनानै गोदोनायाव बुनायनि अनगायै  गोबौ सिखाजों दाननो नाजादोंमोन होननानै बिथाङा फोरमायदों ।   मख’नो गोनांदि हरिन बर’आ दिनै  सानसे खोथिया रोगानानै मेंनायजों  हाथायाव  अमा बेदर लांनो होननानैसो  फैदोंमोन ।  बे समावनो बिपिएफनि माखासे सोद्रोमाफोरा बिखौ  बुनानै जोखोम खालामनाय जाथायखौ मुसलपुर ब्लक इउ पि पि एलनि आफादगिरि बापन बसुमतारीआ  गोथौयै दुखु मोननाय फोरमायदों ।